Dié SA stede is glo gevaarlikste ter wêreldGrafiek: Elsabe Brits. Vyf uit die 11 gevaarlikste stede ter wêreld is in Suid-Afrika. Dit volgens die datagroep Numbeo, wat vroeër vanjaar statistieke oor die 374 gevaarlikste stede ter wêreld bekendgemaak het. Van dié stede is boonop gevaarliker as in 2018, volgens dieselfde ranglys. Volgens dié lys is Pietermaritzburg in KwaZulu-Natal die derde gevaarlikste stad ter wêreld met ŉ misdaadindeks van 81,99. Pretoria is vierde met ŉ indeks van 81,63, dan Durban met ŉ indeks van 80,72. Johannesburg is die sesde gevaarlikste stad ter wêreld met ŉ indeks van 80,69 en Port Elizabeth in die Oos-Kaap is 11de gevaarlikste met ŉ indeks van 76,57. Kaapstad is 17de met 73,05 indekspunte. Pretoria het twee plekke opgeskuif sedert 2018 en Johannesburg, Port Elizabeth en Kaapstad het elk een plek opgeskuif. Durban het een plek afgeskuif van vierde gevaarlikste in 2018 na vyfde gevaarlikste in 2020. Dié stede se misdaadindeks is hoër as Harare in Zimbabwe (67ste met ŉ indeks van 58,54), Delhi in Indië (69ste met ŉ indeks van 58,19) en Istanboel in Turkye (141ste met ŉ indeks van 47,48). Die indeks word saamgestel deur opnames onder mense wat Numbeo se webwerf besoek en word op ŉ wetenskaplike manier bereken. ‘n Misdaadtoneel in Pretoria. Foto: Twitter “Die misdaadindeks is ŉ skatting van die algehele misdaadvlak in ŉ bepaalde stad of land. Misdaadvlakke tussen 20 en 40 word beskou as laag, tussen 40 en 60 is matig, tussen 60 en 80 is hoog en misdaad bo 80 is baie hoog,” lui ŉ inskrywing op Numbeo se webwerf. John Moodey, DA-woordvoerder van gemeenskapsveiligheid in Gauteng, sê dit is kommerwekkend dat die twee grootste stede in dié provinsie so hoog op die lys geplaas is. “Hierdie statistieke dui daarop dat ons stede nie behoorlik gepolisieer word nie en dat mense se lewe en veiligheid ernstig bedreig word,” sê Moodey. “Suid-Afrikaners voel nie veilig in hul huise nie en misdaad neem toe terwyl die Suid-Afrikaans Polisiediens deurspek is met korrupsie en nie daartoe in staat is om misdaad behoorlik te beveg nie.” Die gevaarlikste stad ter wêreld, volgens Nubeo se data, is Caracas in Venezuela met ŉ misdaadindeks van 84,90, gevolg deur Port Moresby in Papoea-Nieu-Guinee (83,58). Ander prominente stede op die indeks is Windhoek (20ste met ŉ indeks van 71,18), Chicago (49ste met ŉ indeks van 63,44), Londen (107de met ŉ indeks van 52,48) en Parys, Frankryk (112de met ŉ indeks van 51,76). Abu Dhabi in die Verenigde Arabiese State is laaste op die lys met ŉ misdaadindeks van net 11,33.